Bíó paradís frumsýnir myndina Arbitrage á morgun , laugardaginn 19. janúar . ( upphaflega átti að frumsýna myndina í kvöld , föstudagskvöldið 18. janúar , en fresta þurfti frumsýningu af tæknilegum orsökum ) . Þetta er nýjasta mynd bandaríska leikarans Richard Gere og er leikstýrt af Nicholas Jarecki . Sjáðu stikluna úr myndinni hér að neðan : Í tilkynningu frá bíóinu segir að hér sé á ferðinni hörkuspennandi og magnaður þriller um siðlaust en sjarmerandi fjármálatröll , með allt niðrum sig , sem reynir að komast upp með glæp . „ Richard Gere fer á kostum í þessari frumraun leikstjórans Nicholas Jarecki sem fengið hefur afbragðs dóma og viðtökur , “ segir í tilkynningunni . Söguþráðurinn er þessi : Við hittum fyrir Robert Miller , stjórnanda fjárfestingasjóðs í New York , á sextugsafmæli hans . Hann virðist um flest vera tákngervingur velgengni í viðskiptum sem fjölskyldulífi . En undir yfirborðinu leynist napur veruleikinn . Um það bil sem honum er að takast að ganga frá sölu fyrirtækisins verður skelfileg uppákoma og dómgreindarbrestur hans virðist ætla að verða honum að falli . Miller leitar til gamals vinar með vafasama fortíð um að bjarga því sem bjargað verður .